Príloha č. 1 výzvy na predkladanie ponúk

**OPIS PREDMETU ZÁKAZKY**

s názvom **„Strážne služby“**

zadávanú podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

(ďalej len „zákon o verejnom obstarávaní“)

**1. PREDMET ZÁKAZKY**

* 1. Predmetom zákazky je poskytovanie komplexnej objektovej ochrany, poskytovanie
	a výkon strážnej služby za účelom ochrany osôb a majetku v objektoch verejného obstarávateľa v súlade so zákonom č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti).
	2. Poskytovanie ***strážnej služby*** v objektoch verejného obstarávateľa v rozsahu činností podľa ustanovenia § 3 zákona č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti).
	3. Poskytovanie ***služby*** ***ochrany pred požiarmi*** v mimopracovnom čase podľa § 11
	a ***služby ohlasovne požiarov*** podľa § 15 vyhlášky Ministerstva vnútra Slovenskej republiky č. 121/2002 Z. z. o požiarnej prevencii (ďalej len „**vyhláška o protipožiarnej prevencii**“).

(S*trážna služba, výkon ochrany pred požiarmi v mimopracovnom čase a služba ohlasovne požiarov ďalej spoločne aj ako* „**Služby**“)

* 1. Služby musia spĺňať požiadavky vyplývajúce zo všeobecne záväzných platných právnych predpisov, ako aj technických noriem, ktoré súvisia s poskytovaním Služieb a sú predmetom zákazky.

1.5 Číselný ***CPV kód*** Služieb pre hlavný predmet a doplňujúce predmety z Hlavného slovníka:

79710000-4 Bezpečnostné služby

79711000-1 Monitorovanie poplachov

79713000-5 Strážne služby

**2. MIESTO A ČAS PLNENIA PREDMETU ZÁKAZKY**

Poskytovanie služieb strážnej služby a ochrany pred požiarmi **v dvoch** **(2) objektoch verejného obstarávateľa**:

**Objekt A:** Ivanská cesta - celková plocha areálu je 29 230 m²

Objekt má kamerový systém, je zabezpečený elektronickým zabezpečovacím systémom napojeným na pult centralizovanej ochrany.

Objekt A má dve (2) stanovištia výkonu strážnej služby:

1. Stanovište Administratívna budova, Ivanská cesta 22, 821 04 Bratislava
2. Stanovište Zberný dvor, Stará Ivanská cesta 2, 821 04 Bratislava

**Objekt A**

V období od 01.08.2022 do 01.01.2023 sa bude stráženie vykonávať nasledovne:

1. ***Stanovište Administratívna budova*** - jedna (1) osoba dvadsaťštyri (24) hodín denne
2. ***Stanovište Zberný dvor*** – jedna (1) osoba v pondelok až sobotu od 8:00 hod. do 18:00 hod. s výnimkou dní pracovného pokoja a sviatkov.

V období od 02.01.2023 do 31.07.2023 sa bude stráženie vykonávať nasledovne:

1) ***Stanovište Administratívna budova*** - jedna (1) osoba v pracovných dňoch od 15:30 hod. do 07:00 hod. a počas dní pracovného voľna, pracovného pokoja a vo sviatok dvadsaťštyri (24) hodín denne

2) ***Stanovište Zberný dvor*** – jedna (1) osoba v pondelok až sobotu od 8:00 hod. do 18:00 hod. s výnimkou dní pracovného pokoja a sviatkov.

**Objekt B**: Zariadenie na energetické využitie odpadu (ZEVO), Vlčie hrdlo - celková plocha areálu je 37 450 m².

Objekt má kamerový systém, je zabezpečený elektronickým zabezpečovacím systém. Nachádza sa tu administratívno-prevádzková budova a niekoľko ďalších objektov.

Objekt má dve (2) stanovištia výkonu strážnej služby:

1. ***Stanovište Administratívna budova***, Vlčie hrdlo 72, 821 07 Bratislava
2. ***Stanovište Dotrieďovací závod***, Vlčie hrdlo 72A, 821 07 Bratislava

**Objekt B**

V období od 01.08.2022 do 31.07.2023 sa bude stráženie vykonávať nasledovne:

1. ***Stanovište Administratívna budova*** - jedna (1) osoba v pracovných dňoch od 15:30 hod. do 07:00 hod. a počas dní pracovného voľna, pracovného pokoja a vo sviatok dvadsaťštyri (24) hodín denne
2. ***Stanovište Dotrieďovací závod*** – jedna (1) osoba dvadsaťštyri (24) hodín denne.

(ďalej aj ako „Chránené objekty“ alebo jednotlivo „Chránený objekt“)

**Popis hlavných činností pracovníkov strážnej služby**

• stráženie objektu proti vniknutiu nežiaducich, nepovolaných osôb a vlámaniu,

• stráženie objektu proti rozkrádaniu a poškodzovaniu majetku, zabezpečenie fyzickej kontroly majetku a inventáru verejného obstarávateľa (ďalej aj „Objednávateľ“), ktoré sú vynášané von z budovy Objednávateľa,

• ochrana života a zdravia, majetkových práv zamestnancov Objednávateľa, návštevníkov,

• zamedzenie vstupu nepovolaných osôb do strážených priestorov, do ktorých im vstup nie je povolený,

• vnútorná ochrana objektu proti požiaru a haváriám objektu, bezodkladné nahlasovanie požiarov, vodovodných, elektrických a iných porúch a havárií v zmysle predpisov Objednávateľa, kontrola monitorovacieho systému,

• kontrola a evidencia osôb (vstup –výstup),

• kontrola a evidencia motorových vozidiel (vstup–výstup),

• vonkajšia a vnútorná pochôdzková činnosť s využitím elektronického pochôdzkového systému podľa Smernice pre výkon strážnej služby,

• elektronické monitorovanie pohybu službukonajúcich osôb po objekte,

• vykonávanie aj funkcie spojovateľa – prepájanie hovorov počas pracovnej doby stanovenej pre daný objekt,

• nevyhnutná súčinnosť pri riešení krízových situácií (Ústavný zákon č. 227/2002 Z. z.
o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov). Kontrola neporušenosti plášťa budovy ako aj uzatváracích zariadení (napr. rampy parkovísk, vstupné brány objektov, dvere),

• zabezpečenie fyzickej ochrany osôb,

• prípadne iné operatívne úlohy v zmysle požiadaviek Objednávateľa.

**Požiadavky Objednávateľa**:

• Úspešný uchádzač (ďalej aj „Dodávateľ“) predloží Objednávateľovi najneskôr do siedmich (7) kalendárnych dní pred nástupom výkonu strážnej služby na konkrétnom objekte Objednávateľa smernicu pre strážnej služby (ďalej len "smernica"), v ktorej bude konkrétne a detailne vyšpecifikovaný výkon strážnej služby. Objednávateľ si vyhradzuje právo uplatniť svoje pripomienky k predloženej smernici a Dodávateľ sa zaväzuje pripomienky akceptovať.

• Dodávateľ bude obsluhovať kamerový systém v objekte a vlastný elektronický obchádzkový systém.

• Dodávateľ sa zaväzuje zabezpečovať výkon strážnej služby osobami spoľahlivými, fyzicky
a psychicky zdatnými, odborne spôsobilými a vyškolenými v zmysle zákona č. 473/2005
Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov.

• Dodávateľ on-line elektronicky kontroluje pochôdzkovú činnosť zamestnancov po určenej trase a archivuje o tom záznam.

• Dodávateľ umožňuje Objednávateľovi on-line kontrolu pochôdzkovej činnosti bezpečnostného pracovníka vykonávajúceho výkon strážnej služby na objekte prostredníctvom elektronického obchádzkového systému.

• Objednávateľ je oprávnený kedykoľvek, prostredníctvom svojich poverených zamestnancov kontrolovať kvalitu poskytovaných služieb.

• Dodávateľ pri výkone činnosti, ktorá je predmetom tejto zákazky preberá za svojich zamestnancov na seba všetky povinnosti vyplývajúce zo všeobecne platných právnych predpisov BOZP, ochrany a prevádzky budov, ochrany majetku, protipožiarnej a civilnej ochrany.

• Dodávateľ je povinný nahradiť zamestnanca, osobu vykonávajúcu strážnu službu, ak voči nej bude mať Objednávateľ výhrady v zmysle neprimeraného správania v službe.

• Dodávateľ bude vykonávať ochranu majetku Objednávateľa na vopred určenom mieste Chráneného objektu. Majetkom sa rozumie všetok hnuteľný a nehnuteľný majetok nachádzajúci sa v Chránených objektoch Objednávateľa a vnesený do Chránených objektov.

• Dodávateľ musí zabezpečiť pravidelné nástupy pracovníkov na pracovisko, písomne predkladať denné hlásenie /z knihy hlásení/ zodpovednému pracovníkovi Objednávateľa, vykonávať nepravidelné obchôdzky v Chránených objektoch, vykonávať kontrolu uzamknutosti a neporušenosti vstupných dverí do jednotlivých častí Chráneného objektu, zamedzovať vstupu do Chránených objektov nepovolaným osobám pod vplyvom alkoholu, podozrivým osobám, ako aj osobám ktoré by mohli ohrozovať život iných osôb alebo spôsobiť škodu na majetku , či rušiť poriadok v Chránených objektoch.

• Dodávateľ musí zabezpečiť zamestnancom strážnej služby vhodný pracovný odev, ktorý zodpovedá ich pracovnej činnosti. Zamestnanci strážnej služby musia akceptovať pokyny vedúcich pracovníkov Objednávateľa. Zamestnanci strážnej služby musia byť vzorne ustrojení a výzorovo a komunikačne spôsobilí plniť úlohy prvého kontaktu s návštevami.

• Dodávateľ sa podieľa a aktívne sa zúčastňuje na cvičnom požiarnom poplachu a na zabezpečovaní evakuácie osôb z objektu.

* Dodávateľ musí disponovať vlastným dispečerským pracoviskom s nepretržitou
dvadsaťštyri (24) hodinovou prevádzkou vrátane dní pracovného voľna a pracovného pokoja s vlastnou výjazdovou/zásahovou jednotkou v zložení min. dve (2) osoby, so zabezpečením garantovaného výjazdu do 20 minút k chráneným objektom Objednávateľa od telefonického nahlásenia oprávnenej osoby Objednávateľa/Dodávateľa za účelom riešenia situácií v prípade páchania priestupkov, trestnej činnosti na majetku Objednávateľa a v prípade ďalších mimoriadnych situácií a z iných závažných dôvodov v súlade so zákonom o súkromnej bezpečnosti s cieľom vykonať všetky nevyhnutné zásahy, ktoré sú v záujme Objednávateľa a účelu zmluvy z hľadiska bezpečnosti osôb a ochrany majetku Objednávateľa s celkovým predpokladaným počtom päťdesiat (50) výjazdov za rok.

**Dodávateľ je ďalej povinný:**

* + vykonávať kontrolu parkovacích miest chránených objektov A a B a kontrolu zaparkovaných áut nachádzajúcich sa v objektoch,
	+ predkladať informácie o výkone strážnej služby a o zistených nedostatkoch počas služby ihneď informovať kontaktnú osobu Objednávateľa,
	+ zabezpečiť, aby jeho zamestnanci vykonávali prácu v uniforme s označením bezpečnostnej služby alebo názvom spoločnosti, v pevnej obuvi, s primeranou úpravou zovňajšku,
	+ zabezpečiť, aby jeho zamestnanci pri styku s návštevami vystupovali ústretovo,
	v normách spoločenského správania,
	+ zabezpečiť detektívne služby v prípade krádeže a poškodenia chráneného objektu,
	+ objekty A a B budú otvorené v čase od 4:00 do 18:00. Mimo tohto času budú všetky budovy uzamknuté, pričom pracovník bezpečnostnej služby umožní vstup do objektu mimo tohto času len na povolenie vydané oprávnenou osobou, ktorá je zamestnancom Objednávateľa,
* zamedziť vstupu do Chránených objektov nepovolaným osobám (motorovým vozidlám)
a osobám, ktoré majú pri sebe zbraň, s výnimkou príslušníkov ozbrojených síl, ozbrojených bezpečnostných zborov, ozbrojených zborov a iných osôb, ktoré plnia úlohy verenej správy alebo ak vstupujú do Chráneného objektu za služobným účelom,
* zamedziť rozkrádaniu a poškodzovaniu Chráneného objektu a majetku nachádzajúceho sa v Chránenom objekte vykonávaním nepravidelných obhliadok po objekte a vykonaním kontrol uzamknutosti a nenarušenosti Chráneného objektu a jeho sklených výplní s cieľom predchádzať mimoriadnym udalostiam,
	+ odňať vec, ak je dôvodné podozrenie, že vec bola odcudzená z majetku Chráneného objektu,
	+ spolupracovať pri osobnej fyzickej kontrole osôb a motorových vozidiel nachádzajúcich sa priamo v priestoroch Chráneného objektu alebo pri odchode z Chráneného objektu
	a pri kontrole ich osobných vecí v súlade s interným predpisom Objednávateľa na základe osobitnej žiadosti Objednávateľa, príp. ním poverených osôb,
	+ nahlásiť zodpovednej osobe Objednávateľa zistenia z vykonaných kontrol, krádež, príp. podozrenia na krádež okamžite, najneskôr nasledujúci pracovný deň,
	+ predkladať zodpovednej osobe Objednávateľa vždy k poslednému pracovnému dňu v mesiaci mesačný výkaz o vykonaných kontrolách a zisteniach,
	+ vykonať zásah, ak je porušovaný alebo ohrozovaný záujem chránený Dodávateľom len v prípadoch, v ktorých to umožňuje osobitný zákon a za podmienok v ňom ustanovených,
	+ pri operatívnej potrebe plniť aj iné, mimoriadne pokyny Objednávateľa v oblasti zabezpečenia fyzickej a objektovej bezpečnosti objektov.

**Osobitné požiadavky na plnenie:**

1. Dodávateľ je povinný zabezpečiť plnenie predmetu tejto zákazky v rozsahu činností
a špecifikácie podmienok uvedených v tejto výzve a návrhu zmluvy.

2. Dodávateľ je povinný Služby vykonávať na základe internej smernice a Objednávateľom schválenej riadiacej dokumentácie spracovanej pre poskytované Služby. Riadiacu dokumentáciu je Dodávateľ povinný vypracovať v súlade s odovzdanou platnou internou dokumentáciou Objednávateľa a odovzdať Objednávateľovi na schválenie do pätnástich (15) dní po uzavretí zmluvy. Dodávateľ je povinný pri revízii, príp. zmene dokumentácie Objednávateľa vykonať revíziu, príp. zmenu vlastnej dokumentácie v lehote do pätnástich (15) dní od oznámenia Objednávateľa, ak nebude písomne dohodnuté inak.

3. Dodávateľ je povinný dbať na dodržiavanie úloh, povinností a práv vlastných zamestnancov vyplývajúcich z vlastného programu kvality a riadiacej dokumentácie. Výkon fyzickej ochrany majetku a osôb je povinný zabezpečovať v zmysle zákona o súkromnej bezpečnosti tak, aby nedošlo k neoprávnenému zásahu do práv zamestnancov Objednávateľa, jeho dodávateľov,

návštev a iných osôb, ktoré vstupujú, vystupujú alebo sa so súhlasom Objednávateľa nachádzajú v objektoch a priestoroch Objednávateľa.

4. Dodávateľ je povinný vypracovať a viesť prevádzkovú dokumentáciu podľa ustanovení zákona o súkromnej bezpečnosti a potrieb a požiadaviek Objednávateľa. Dokumentácia bude evidovaná a archivovaná u Dodávateľa po dobu piatich (5) rokov od vykonania predmetného záznamu a musí byť na požiadanie Objednávateľovi sprístupnená. Kniha evidencie udalostí je dokument, v ktorom Dodávateľ zaznamenáva všetky denné záznamy (obsadzovanie strážnych stanovíšť, aktivity Dodávateľa a udalosti súvisiace s poskytovaním služby), týkajúce sa predmetu tejto zákazky.

5. Dodávateľ je povinný Služby poskytovať a vykonávať výlučne prostredníctvom vlastných zamestnancov spĺňajúcich požiadavky zákona o súkromnej bezpečnosti.

6. Dodávateľ je povinný strpieť kontrolu výkonu plnenia poskytovaných Služieb zamestnancami Objednávateľa, ktorí sú k tomuto písomne určení.

7. Dodávateľ je povinný zabezpečiť na vlastné náklady dvoch (2) ks dorozumievacieho zariadenia na komunikáciu medzi zamestnancami Dodávateľa služby spĺňajúce podmienky prevádzky a použitia takýchto zariadení u Objednávateľa a v jeho priestoroch, ktoré sú predmetom poskytovania Služieb.

8. Všetky zmeny oproti štandardnému stavu popísanému v prevádzkovej dokumentácii, týkajúce sa fyzickej ochrany, budú vykonávať zamestnanci Dodávateľa iba na príkaz Objednávateľa.

9. Dodávateľ je povinný zabezpečiť v stanovených termínoch:

• plnenie nápravných opatrení a úloh uložených štátnym odborným dozorom,

• plnenie nápravných opatrení a úloh, ktoré vyplývajú z externých a interných auditov a kontrol v oblasti fyzickej ochrany, resp. v priamej súvislosti s predmetom zákazky.

10.Dodávateľ zabezpečí a zodpovedá za to, že každý jeho zamestnanec absolvuje

a) pred nástupom na výkon služby prvotnú/vstupnú prípravu z interných predpisov Objednávateľa a overenie vedomostí z nasledovných oblastí:

• objektovú znalosť strážených priestorov Objednávateľa – priestorová orientácia,

• spôsob a účel využívania technických prostriedkov fyzickej ochrany,

• ochrana životného prostredia,

• havarijné plánovanie a pripravenosť,

• bezpečnosť a ochrana zdravia pri práci,

• ochrana pred požiarmi vrátane ochrany pred požiarmi v mimopracovnom čase podľa §11 vyhlášky o protipožiarnej prevencii a úlohy ohlasovne požiarov.

b) periodické školenia a overenie vedomostí jedenkrát (1x) ročne v rozsahu dvoch (2) hodín, zameranú na ochranu pred požiarmi v mimopracovnom čase a na zmeny a spresnenia výkonu strážnej služby

11. Dodávateľ je povinný zabezpečiť jednorazové preškolenia svojich zamestnancov vykonávajúcich fyzickú ochranu Objednávateľa v nasledovných prípadoch:

• zmeny technického vybavenia technických prostriedkov fyzickej ochrany,

• zmeny rozsahu chráneného zariadenia, začlenenie alebo vyčlenenie niektorých objektov,

• neštandardné zmeny prevádzkových stavov, vykonávanie rekonštrukcií.

12. Dodávateľ je povinný viesť evidenciu zdravotnej, trestnej a psychickej spôsobilosti svojich zamestnancov, vymedzených osobitnými právnymi predpismi, vykonávajúcich činnosti fyzickej ochrany po dobu trvania zmluvy. Doklady o zdravotnej, psychickej a trestnej spôsobilosti je Dodávateľ povinný obnovovať každé dva (2) roky.

13. Dodávateľ je povinný zabezpečiť, aby jeho zamestnanci dodržiavali zákaz požitia alkoholických nápojov a iných omamných alebo psychotropných látok pred vstupom do priestorov a objektov vo vlastníctve a správe Objednávateľa a počas výkonu prác v nich a aby sa nezdržiavali v priestoroch a objektoch Objednávateľa pod vplyvom týchto nápojov a látok.

14. Dodávateľ je povinný zabezpečiť, aby sa jeho zamestnanci počas poskytovania Služieb venovali výkonu Služby a boli v tom čase v bdelom stave.

15. Dodávateľ je povinný zabezpečiť dodržiavanie zákazu fajčenia u Objednávateľa, s výnimkou na to určených priestorov u Objednávateľa, ak také existujú.

16.Dodávateľ je povinný dodržiavať technologickú disciplínu, s ktorou bol zo strany Objednávateľa oboznámený a zodpovedá za to, že jeho zamestnanci nevykonajú neoprávnený zásah do vlastníckeho práva, alebo pokus o neoprávnený zásah do vlastníckeho práva Objednávateľa alebo jeho dodávateľov, t. j. najmä, nie však výlučne, neoprávnenú demontáž, neoprávnený zásah do technologického zariadenia, alebo neoprávnenú manipuláciu s technologickým zariadením.

17. Dodávateľ sa zaväzuje, že jeho zamestnanci budú dodržiavať zákaz vnášania nepovolených vecí a predmetov do priestorov a objektov vo vlastníctve Objednávateľa,
s ktorým bol zo strany Objednávateľa oboznámený.

18. Dodávateľ je povinný dodržiavať zásady pohybu vozidiel, t. j. správne parkovanie
a dodržiavanie dopravného značenia v priestoroch a objektoch vo vlastníctve Objednávateľa, v zmysle platných právnych predpisov pre verejné komunikácie a interných predpisov Objednávateľa, s ktorými bol preukázateľne oboznámený. Dodávateľ je povinný dodržiavať najvyššiu povolenú rýchlosť v objektoch Objednávateľa podľa interných noriem Objednávateľa. Dodávateľ je povinný vykonávať kontrolu parkovacích miest a kontrolu zaparkovaných áut v objektoch Objednávateľa.

19.Dodávateľ je povinný viesť Knihu evidencie služieb, Inšpekčnú knihu dozoru a Knihu evidencie záznamov o zásahu a to odo dňa začatia poskytovania Služieb.

20. Pri vykonávaní fyzickej ochrany Dodávateľ, ako aj jeho zamestnanci sú povinní dbať na česť, vážnosť a dôstojnosť osôb i svoju vlastnú a nepripustiť, aby v súvislosti s touto ich činnosťou vznikla osobe bezdôvodná ujma a aby prípadný zásah do jej práv a slobôd prekročil mieru nevyhnutnú na dosiahnutie účelu sledovaného ich činnosťou. Zamestnanci Dodávateľa budú pri poskytovaní Služieb náležite ustrojení v rovnošate s označením „SBS“, prípadne aj logom Dodávateľa, v náležitej pevnej obuvi, s primeranou úpravou zovňajšku a identifikačným preukazom viditeľne umiestneným na ľavej strane odevu. Zamestnanci Dodávateľa sú povinní v styku s návštevami vystupovať ústretovo a v normách slušného správania.

21. Dodávateľ je povinný akceptovať v priestoroch výkonu služieb realizáciu iných výkonov na základe zmlúv Objednávateľa s inými zmluvnými stranami a svoju činnosť s nimi zosúladiť.

22. Dodávateľ je povinný postupovať tak, aby jeho činnosťou nedošlo k škode na majetku Objednávateľa, za prípadné škody spôsobené svojim výkonom zodpovedá v plnej výške.

23. Dodávateľ nesmie vynášať údaje, dokumenty, zariadenia a iné materiály patriace Objednávateľovi z objektov Objednávateľa.

24. Dodávateľ je zodpovedný za správnosť, úplnosť a presnosť informácií poskytnutých Dodávateľom Objednávateľovi pri plnení predmetu zmluvy. V prípade, ak Objednávateľ zistí počas trvania zmluvy nesprávnosť, neúplnosť alebo nepresnosť týchto informácií, je Dodávateľ povinný tieto nedostatky bezodkladne odstrániť.

25. Dodávateľ poskytuje Služby na svoje náklady a na svoje nebezpečenstvo.

26. Dodávateľ poskytuje Služby s vynaložením odbornej starostlivosti, efektívne a v súlade
s najlepšími profesionálnymi zvyklosťami tak, aby bol splnený účel predmetu zákazky a uzavretej zmluvy. Objednávateľ je oprávnený kedykoľvek priebežne kontrolovať poskytovanie Služieb.

27. Dodávateľ je povinný informovať Objednávateľa o všetkých skutočnostiach, ktoré by mohli negatívne vplývať na predmet plnenia zmluvy.

28. Dodávateľ je povinný vykonávať činnosti pre Objednávateľa tak, aby nedošlo k poškodeniu alebo zničeniu zariadení obsahujúcich informačné aktíva (t. j. informácie, dokumenty, systémy, médiá, aplikácie, hardvér, sieť a ostatné časti informačného systému, čo podporujú prevádzku a spracovanie informácií) alebo k neočakávanému prerušeniu ich prevádzky.

29. Dodávateľ je povinný vrátiť Objednávateľovi akékoľvek údaje, dokumenty, zariadenia alebo materiál, ktorý mu Objednávateľ poskytol v súvislosti so zmluvou ihneď potom ako:

a) Dodávateľ ukončil činnosť, na ktorú mu boli poskytnuté;

b) Dodávateľ poskytol Služby v zmysle zmluvy;

c) dôjde k odstúpeniu od zmluvy alebo k inému ukončeniu platnosti alebo účinnosti zmluvy, alebo

d) o to požiada Objednávateľ; prípadne ich zlikvidovať v súlade s platnými právnymi predpismi, ak to vyplýva z povahy týchto vecí alebo z dohody Objednávateľa a Dodávateľa.

30. Dodávateľ je tiež v súlade so všeobecne záväznými právnymi predpismi oprávnený
a povinný:

a) presvedčiť sa zrakom, hmatom alebo technickými prostriedkami, či ten, kto vstupuje do chráneného objektu alebo na chránené miesto alebo z neho vystupuje, nemá pri sebe alebo na sebe predmety pochádzajúce z protiprávnej činnosti súvisiacej s chráneným objektom, chráneným miestom alebo nemá pri sebe alebo na sebe predmety, ktorými by mohol spáchať protiprávnu činnosť, a tieto mu odobrať,

b) zabezpečovať kontrolu uzamknutia objektov v areáli Objednávateľa, ktoré majú byť podľa pokynov Objednávateľa uzamknuté, na tento účel vykonávať obhliadky a kontroly objektov Objednávateľa.

c) zakázať vstup do chráneného objektu Objednávateľa alebo na chránené miesto Objednávateľa nepovolaným osobám a osobám, ktoré majú pri sebe zbraň, ak je do chráneného objektu alebo na chránené miesto vstup so zbraňou zakázaný,

d) presvedčiť sa, či ten, kto vstupuje do chráneného objektu Objednávateľa alebo na chránené miesto Objednávateľa s dopravným prostriedkom alebo z neho vystupuje s dopravným prostriedkom, nemá v dopravnom prostriedku alebo na dopravnom prostriedku predmety alebo zvieratá pochádzajúce z protiprávnej činnosti súvisiacej s chránenou osobou alebo s chráneným objektom, alebo s chráneným miestom, alebo predmety, ktorými by mohol spáchať protiprávnu činnosť, a tieto mu odobrať,

e) vyžadovať preukázanie totožnosti osoby, ktorá je pristihnutá pri páchaní priestupku alebo trestného činu, ktorý súvisí s výkonom fyzickej ochrany, alebo bezprostredne po spáchaní takéhoto priestupku alebo trestného činu,

f) v súvislosti s výkonom fyzickej ochrany vyžadovať preukázanie totožnosti osoby, ktorá bola pristihnutá pri neoprávnenom vstupe do chráneného objektu Objednávateľa alebo na chránené miesto Objednávateľa, alebo osoby, ktorá bola pristihnutá pri neoprávnenom výstupe z chráneného objektu alebo z chráneného miesta,

g) upozorniť Objednávateľa na zistené nedostatky chránených objektov z hľadiska ich spôsobilosti, vhodnosti a spoľahlivosti na zabezpečenie účinného poskytnutia Služieb
a navrhovať opatrenia na odstránenie nedostatkov,

h) zabezpečiť, aby jeho zamestnanci neopúšťali bez dôvodu svoje stanovište,

i) vykonať všetky nevyhnutné zásahy, ktoré sú v záujme Objednávateľa a účelu zmluvy,
z hľadiska bezpečnosti osôb, ochrany majetku alebo iných závažných dôvodov a sú v súlade s ustanoveniami zákona o súkromnej bezpečnosti (v súlade s § 50 ods. 5 zákona o súkromnej bezpečnosti) sa neaplikujú proti príslušníkom ozbrojených síl Slovenskej republiky, ozbrojeného bezpečnostného zboru alebo ozbrojeného zboru, ak do chráneného objektu alebo na chránené miesto vstupujú na služobný účel. Zakázať vstup do chráneného objektu nemožno osobám, ktoré sú na to oprávnené podľa osobitných predpisov.

31. Dodávateľ sa zaväzuje najneskôr tri (3) dni pred začatím výkonu strážnej služby vykonať obhliadku objektov.